Nylars
Nylars, by på det sydlige Bornholm, 8 km øst for Rønne; 215 indb. (2014). Nylars ligger på landevejen mellem Rønne og Aakirkeby og havde et trinbræt på Rønne-Nexø Jernbane (1900-68). På det tidligere jernbanespor er der nu etableret cykelsti fra Robbedale i vest til øst for Lobbæk. 
Nylars er især kendt for at have en af Bornholms fire rundkirker, bygget i 1100-t., Nylars Kirke. Kirken har øens ældste kalkmalerier, og i våbenhuset ses to kristne runesten. 
Omkring kirken og øst for byen er et 37 ha stort område fredet i 1987.